বাসিল জরাদি
বাসিল জাকারিয়া জরাদি (আরবি: باسل زكريا جرادي, ইংরেজি: Bassel Jradi; জন্ম: ৬ জুলাই ১৯৯৩; বাসিল জরাদি নামে সুপরিচিত) হলেন একজন ডেনীয়–লেবানীয় পেশাদার ফুটবল খেলোয়াড়। তিনি বর্তমানে থাই ক্লাব ব্যাংকক ইউনাইটেড এবং লেবানন জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত ডান পার্শ্বীয় মধ্যমাঠের খেলোয়াড় হিসেবে খেললেও মাঝেমধ্যে বাম পার্শ্বীয় মধ্যমাঠের খেলোয়াড় হিসেবে খেলেন। ২০০৮ সালে, বাসিল ডেনমার্ক অনূর্ধ্ব-১৬ দলের হয়ে ডেনমার্কের বয়সভিত্তিক পর্যায়ে অভিষেক করেছিলেন। প্রায় ছয় বছর যাবত ডেনমার্কের বয়সভিত্তিক দলের হয়ে খেলার পর, তিনি ২০১৫ সালে লেবাননের হয়ে আন্তর্জাতিক পর্যায়ে অভিষেক করেছেন; লেবাননের জার্সি গায়ে তিনি এপর্যন্ত ২১ ম্যাচে ৩টি গোল করেছেন।